**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԲՅՈՒՋԵՏԱՅԻՆ ՀԱՄԱԿԱՐԳԻ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՕՐԵՆՔԻ ՆԱԽԱԳԾԻ ՎԵՐԱԲԵՐՅԱԼ**

1. **Ընթացիկ իրավիճակը և իրավական ակտի ընդունման անհրաժեշտությունը․**

ՀՀ կառավարության առանձին որոշումներով հաստատված են հանրային իշխանության մարմինների պահպանման ծախսերում հեռախոսակապի և փոստային կապի ծառայությունների գծով ծախսերի հաշվարկման նորմաները:

Մասնավորապես, ՀՀ կառավարության 2004 թվականի սեպտեմբերի 23-ի N 1536-Ն որոշմամբ հաստատվել են **Հայաստանի Հանրապետության պետական մարմինների կապի և կոմունալ ծախսերի նորմաները: Իսկ որոշման** 2-րդ կետի հիման վրա ընդունվել են նաև ՀՀ կառավարության 2004 թվականի դեկտեմբերի 30-ի «Հայաստանի Հանրապետության պետական մարմիններում կապի ծառայությունների նորմաները և հեռախոսակապից օգտվելու օրինակելի ներքին կանոնները հաստատելու մասին» N 1956-Ն որոշումը: Պետական կառավարման համակարգի առանձին մարմինների համար ևս ընդունվել են համապատասխան ենթաօրենսդրական նորմատիվ իրավական ակտեր:

Ելնելով սահմանված կարգավորումները վերանայելու անհրաժեշտությունից, իրականացվել է ուսումնասիրություն, որի արդյունքում պարզվել է, որ վերոնշյալ իրավական ակտերը և դրանց ընդունման համար հիմք հանդիսացող ՀՀ կառավարության 2004 թվականի սեպտեմբերի 23-ի և դեկտեմբերի 30-ի համապատասխանաբար թիվ 1536-Ն և 1956-Ն ենթաօրենսդրական ակտերն ***ունեն համապատասխան իրավական հիմքի խնդիր (մասնավորապես բացակայում է կարգավորող օրենքներում համապատասխան լիազորող նորմերը):***

***Վերոգրյալ ենթաօրենսդրական ակտերի լիազորող նորմերի սահմանման համար*** Օրենքի նախագծով ՀՀ կառավարությանն իրավասություն է տրվում սահմանելու Օրենքով նախատեսված առանձին ծախսային ուղղություններով նորմաները:

1. **Առաջարկվող կարգավորումների բնույթը․**

Նախագծով առաջարկվում է Օրենքով ՀՀ կառավարությանն իրավասություն տալ ընդունելու առանձին ծախսային ուղղություններով նորմաներ սահմանող ենթաօրենսդրական նորմատիվ կամ այլ բնույթի իրավական ակտեր:

1. **Նախագծի մշակման գործընթացում ներգրավված ինստիտուտները և անձինք․**

Նախագծերի փաթեթը մշակվել է Հայաստանի Հանրապետության բարձր տեխնոլոգիական արդյունաբերության նախարարության կողմից*:*

1. **Ակնկալվող արդյունքը․**

Նախագծերի փաթեթի ընդունմամբ իրավական հիմքեր կստեղծվեն արդեն իսկ գործող Կառավարության որոշումների նախաբանում համապատասխան լիազորող նորմերի ամրագրման, ինչպես նաև առանձին ծախսային ուղղություններով նորմաներ սահմանող ենթաօրենսդրական նորմատիվ կամ այլ բնույթի իրավական ակտերի ընդունման համար:

1. **Պետական կամ տեղական ինքնակառավարման մարմնի բյուջեում եկամուտների և ծախսերի էական ավելացման կամ նվազեցման վերաբերյալ.**

Նախագծի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի էական ավելացում կամ նվազեցում չի նախատեսվում։

1. **Կապը ռազմավարական փաստաթղթերի հետ. 2050 Հայաստանի վերափոխման ռազմավարություն, Կառավարության 2021-2026թթ. ծրագիր, ոլորտային և/կամ այլ ռազմավարություններ․**

Նախագծի փաթեթի մշակումը չի բխում 2050 Հայաստանի վերափոխման ռազմավարության, և Կառավարության 2021-2026թթ. ծրագրերից: